# **Kristofer og Ida – om å skrive leserinnlegg**

Kristofer og Ida er levende engasjert i kampen vår mot diskriminering. De er også begge dyktige skribenter, med mange sterke leserinnlegg på merittlisten. I juni holdt de skrivekurs sammen om nettopp det å skrive leserinnlegg til avisene. En del av kurset var en samtale de to imellom. Samtalen handlet om hvorfor det er verdt å skrive leserinnlegg og hva som skal til for at en tekst blir god, kommer på trykk, blir lest av mange og bidrar til at folk åpner øynene. Her kan du lese samtalen.

*Kristofer: Kvifor skriv vi lesarbrev?*Ida: Jo, det er for eksempel for å påvirke politikere. Og for å engasjere mennesker utenfor vår bevegelse i likestillingskampen. For å få mennesker utenfor vår bevegelse til å forstå den diskrimineringen vi blir utsatt for.

*Kristofer: Hugsar du det første lesarbrevet du fekk på trykk?*Ida: Ja, det handlet om hvordan jeg som funksjonshemmet elsker å ta bussen, fordi når jeg tar den så føler jeg meg ofte fri og selvstendig. Den het noe sånt som «Et tilrettelagt hverdagseventyr» og ble publisert i Si;D i Aftenposten

*Kristofer: Ville du ha skrive det lesarbrevet i dag?*Ida: Jeg hadde nok hatt den samme skrivestilen, med tanke på at teksten begynner med besjelinger av sola og skildringer av hvordan jeg farter ned den bratte bakken fra mamma og pappa sitt hus og ned til busstasjonen. Men jeg tror også at leserbrevet i dag hadde vært preget av et større sinne. Det kan jo både være bra og dårlig. Bra i den forstand at det er viktig å anerkjenne at man er sinna som en konsekvens av barrierer og dårlig tilrettelegging. Men jeg tror det er mye lettere å få med seg leseren og spesielt de utenfor vår bevegelse om man bruker et optimistisk og et muntert språk. Jeg trur tekstene mine har blitt mer sinna med årene.

*Kristofer: Kan du seie litt om skriveprosessen din, kva er oppskrifta?*Ida: Hmm, jeg har ikke en veldig detaljert skriveprosess, mye kommer til meg. Men hvis jeg skal si noe så trur jeg at det må bli viktigheten av å sette av tid til å skrive. Og å skrive ned eller diktere ned på telefonen de tankene man får med en gang man får de. Jeg sitter ofte på bussen og får gode ideer til tekster eller dikt, da må jeg skrive det ned med en gang eller prøve å memorere det fram til jeg får skrevet det ned. Og jeg har ofte våknet på natta og skrevet ned dikt. Det er også viktig å gjøre litt research før man begynner med en tekst som skal engasjere, fordi det er viktig å skape tillit til leseren, så er det også viktig å kunne vise til hvor man har tall og fakta fra

Jeg har faktisk en boks hjemme med masse ord i, den bruker jeg om jeg er tom for ideer, og bare vil sette i gang en prosess. I boksen er det subjektiver, adjektiver og verb, dette er mest for å få i gang den kreative delen av meg

Også pleier jeg å sende det jeg skriver til mange jeg kjenner rundt meg for å få noen kritiske blikk på det jeg skriver. Det er viktig å velge seg ut noen kritiske venner i forhold til dette, teksten kan alltid bli bedre. Og jeg tror det er viktig å ta alle tilbakemeldingene til etterretning. Det er vanlig å tenke at teksten er dritbra, fordi den ofte er ens eget hjertebarn, og det kan være vanskelig å høre at man må rive opp hjertebarnet sitt og sette det sammen igjen, men dette er også vesentlig for å gjøre teksten mer enn bare dritbra.

Min skriveprosess begynner også ofte som en konsekvens av at jeg har følt meg diskriminert, da blir jeg skikkelig sinna, men klarer ikke alltid å reagere slik som jeg vil i øyeblikket. For å få ut sinne og engasjementet skriver jeg det heller ned, da kan ofte teksten bli litt vel sinna. Så da er det viktig å legge den vekk i en dag, for å så se på den igjen neste dag

*Kristofer: Har du spesielle teknikkar du vil dele?*Ida: Dette er kanskje ikke en teknikk, men uansett et råd som jeg liker å følge selv, og det er å lese masse, da får man et mye større ordforråd selv som også kan gjøre ens egne tekster enda bedre. En annen teknikk kan være å ringe til en venn for å utveksle ideer og få i gang en tankeprosess. Her bruker jeg og Marianne Knudsen hverandre masse. Noe som fungerer veldig godt for meg også er å ha dødtid, da produserer hjernen min masse kreative ideer, så jeg kan faktisk anbefale å sette av tid til å gjøre ingenting, for den tiden gjør man ofte noe, som å tenke, og når hjernen er i sving er det bare å jobbe fram de kreative ideene, heie fram det kreative jeget, og skrive ned det som dukker opp av ideer.

Ellers så kan jeg også anbefale å dra til et sted du trives og der du kan være alene, for eksempel ved en fin åker eller bare et sted der du vet at du får ro i sjela, og du kan høre på lydene fra naturen og du kan føle naturen rundt deg, jeg tror dette er en fin inngang for å sette i gang den kreative hjernen.

*Kristofer: Har du erfaring med å bruke deg sjølv som døme, og eigne opplevingar?*Ida: Ja, jeg kan ikke huske å ha skrevet en tekst der jeg ikke har brukt meg selv som eksempel. Det gjør jeg alltid. Jeg trur det gjør at leseren føler at hen kommer tettere innpå meg. Og at det er lettere å påvirke om man deler noe om seg selv. Nå oppfordrer jeg ikke om å utlevere seg om veldig personlige ting, men man kan for eksempel dele en episode av at man ikke har kommet inn på bussen fordi rampa ikke fungerer. Men så er det også helt alfa omega å knytte dette opp mot det større perspektivet. Altså bruke statistikk og fakta.

*Kristofer: Korleis bruker du statistikk og fakta?*Ida: Ja, jeg bruker statistikk og fakta for å knytte mine personlige opplevelser opp mot det større overordna planet. For det er jo ikke sånn at det bare er jeg som ikke har kommet inn på bussen. Og det er jo ikke sånn at det er bare jeg som opplever diskriminering. Vi har masse tall og fakta som ligger ute om nettopp dette. Her er google min gode venn. Men også NHF sin nettside, der ligger det masse tall og statistikk ute.

*Kristofer: I kva grad tenker du på lesaren når du skriv?*Ida: Når jeg skriver tenker jeg ofte på at jeg vil nå ut til Ola Nordmann, og da er det viktig for meg at jeg endrer litt på den retorikken vi bruker internt innenfor bevegelsen. Jeg pleier ofte å sende teksten min til pappa, han er veldig god på å kommentere på de stedene der han synes jeg appellerer for mye til et snevert publikum. Det er lurt å ha noen sånne folk på utsiden av bevegelsen som man kan sende teksten til å få kommentarer ifra. For det er jo veldig lett å bli litt opphengt i den retorikken man bruker innenfor bevegelsen. Jeg sier ikke at det er en dårlig retorikk, men man bruker forskjellige kommunikasjonsmåter for å kommunisere med ulike publikum.

*Kristofer: Kva er det som gjer at ein tekst fungerer?*Ida: Teksten må fange fra starten av, helst starte i in medias res altså at det er en pangstart. Man kan for eksempel begynne en tekst med «Bussjåføren kjørte fra meg, og jeg sto igjen på holdeplassen. Alle de andre, fikk gå på, men på grunn av bussens utilgjengelige natur, kom jeg altså ikke på. Dette var ikke den første gangen. Jeg kjente meg sliten. Diskrimineringen møtte meg hver gang som en hard knyttneve i magen.»

Det er viktig å dele litt fra eget liv, samtidig som det er viktig å knytte egen historie opp i mot tall og fakta.

Det kan også være viktig å skape en fiende og en helt i teksten, for da er det lettere for leseren å forstå hva man må endre på.

Men jeg trur ingen har oppskriften på hvordan en tekst fungerer for alle, alle har forskjellige skrivestiler og det er viktig å utforske å finne ut av egen skrivestil, finne ut av hva som gjør din skrivestil unik og bygge videre på dette, for det er ingenting som er så deilig for leseren som å lese en tekst med et helt nytt preg over seg.